Zeso poua tezerremacca uima uati taui nattini uada 6 naza ssonouarri Zeso toqquemorazapa Pedoro,
Tiaco,
Zouao quenarraridenira iaqquemorabaqquirrari.
Rraui torremorazapa ssono tetepiuarri bacco tomoremanarrari.
Nauiza qqui toquenanarra Zeso pano tozibehirraro pina marri ssiuerrenessa narrari.
Pocca etero naqui tomoporraro pina ssiuarra tarrarossa narraro.
Nazapa qqui toquenanarra Eria,
Moize tezerre Zesoza auatome-manaza uimahaha canarrari.
(Pouadenipa maittaccazamacca Deo Atti cacomeraqquiri narrarideni.)
Nazapa Pedoro Zesoza uati tarrari:
—Oua Zozossede,
iape arriza iquerreneza bica tani.
Ticcadeni oza rrorrorede 3 canehe inauatona.
Nezape arrirraro tiaza,
Moizeza,
Eriaza cananiuarrine −naui nade Pedoro.
Pedoro uati uati nanarra pouadeni tetepiuarri esseni zibehi tarraro ccaronarraro.
Ccaronezape pouadeniza irriuarranirraro.
Nazapa naui esseni bodiza atti qquenarraro:
—Arrarraripa occa erredeni.
Pouaza ouati uana tarraro.
Pocca uima bica tarrarorrine ouatizerraro.
Poua atti timittemananissa tarri −naui nade Deo.
Nazapa Pedorodeni touatti mouini mittemanaza cappinemanazapa pouadeni baccouarri domodeni pona narrari.
Nazapa Zeso pouadeniuarri ccanirrari.
Bara inabaqquiza poua attipa:
—Titememanarri,
ticappinemana terrerarri −naui nade.
Nazapa totememanaza qqui toquenanarra Zesoza madirra ouahapa nouerarrari.
Poua motta ua canarrari.
Nazapa ssonouarri rrauizippaniza Zeso pouadeniza uati tarrari:
—Arri ssono tetepiza qqui tiquenarrarocca uimape tecomemanaccana.
Ouape Madirra Bedi orrarraroa niza ozoqqueni nattini onauatonizana narraro uima tecomeremananiuarrine bica tani −naui nade.
Nazapa Zesoza uati toquenarrari:
—Nerrecotoui zodeodenicca marinarra maridedeni attipa:
“Cristo-Mesia ccarrona-rraraccazama Deo Atti cacomerabote Eriana taide ccanipouitoui” quequenanarrari?
−quenaui nade poua uatimade 3 quenarrarideni.
Nama quenazapa Zesoa:
—Parrissa,
taidepa Eria ccanipouitoui,
uima bazima icattemarizaponiuarrine.
Neraha ouattipe:
Eriapa ccanipode,
onarraro.
Arra Eria zoqquerrari ccanipo-rrararaha madirra ouaha pina pouassa narrari ccarronaza uima icattemarizapode.
Naraha pouaza noccodeni rrizaqquiri naza nacasserehe pouaza inanemanade.
Narrarossa narraro niza oua Madirra Bedi orrarraroa ouaza naco nama quenazapa ocasserani onauananitoui −naui nade Zeso.
Poua atti nama nazapa poua uatimadedeni bodideni uatome-manarrari:
—Rra… Rrehe,
Eria tauimariraha uimape Zouao Batistana parra.
Pouana madirracca uima cattemade ccarizapode −quenaui nade.